Suomen olympiahistorian heikoin saldo sai Jani Sievisen ja Tommi Evilän keskustelemaan kiivaasti ISTV:n viimeisessä Rio-studiossa.

ISTV:n Rio-studio riisuu olympiakomitean alaisen huippu-urheiluyksikön tehtävän alastomaksi.

– On ihan sama, onko meillä (Mika) Kojonkoski, Matti Nykänen tai vaikka Tarja Halonen siellä olympiakomitean tai huippu-urheiluyksikön johdossa, Jani Sievinen sanoo.

– Sillä (ketkä johtavat) ei ole urheilijan kannalta yhtään mitään merkitystä, työ tehdään urheilija-valmentaja-parissa.

Yllä olevalla videolla ISTV:n Rio-studion asiantuntijat Tommi Evilä ja Jani Sievinen pesevät Rion olympiakisojen jälkipyykkiä.

Sievisen mukaan huippu-urheilun johtajien tehtävä on lobata valtion suuntaan ja saada sieltä enemmän rahaa huippu-urheilulle. Mutta tuki on suunnattava oikein.

– Rahat pitää sijoittaa konkreettisesti valmentaja-urheilija-pariin, eikä mihinkään hallintoon. Parille on annettava oikeasti mahdollisuus valmistautua ammattimaisesti olympiakisoihin.

”Konkurssi on tervehdyttävä asia”

Tommi Evilä löytää aallonpohjasta jotain hyvääkin.

– Kylmä suihku päähän pistää oikeasti ravistelemaan rakenteita. Yritysmaailmassa tietyissä kulttuureissa konkurssi on tervehdyttävä asia.

– Nyt ollaan kesäolympialaisissa pohjalla. Pitää miettiä, miten me täältä lähdetään, Evilä sanoo.

Sievinen ja Evilä ponnistivat omille urheilijan poluilleen vanhempiensa kukkaron turvin. Sitä mallia ei voi määrättömästi monistaa, vaan urheilujärjestelmien tukea tarvitaan jo matkan alussa.

– Huipulle voi päästä isän ja äidin kukkarolla, Jani kuitenkin muistuttaa.

– Jatkuva menestys vaatii sitten lisää taloudellista tukea.

”Yhden mitalin maa, ja sillä siisti”

Koska Rio-studion asiantuntijat ovat entisiä huippu-urheilijota, he ovat realisteja.

– Onko tämä uusi normi, että on tyytyminen yhteen mitaliin, Evilä pohtii.

– Me ollaan nyt yhden mitalin maa ja sillä siistiä. Ei yhtään sen parempia, Sievinen sanoo.

Rio-studio kommentoi lisäksi Suomen menestymismahdollisuuksia Tokion kisoissa 2020. Ratkaisevaa on pienen väestöpohjan aiheuttamien haasteiden voittaminen ja olemassa olevien voimavarojen tehokkaampi hyödyntäminen.